**ELŐTERJESZTÉS**

**Szombathely Megyei Jogú Város Közgyűlésének 2018. szeptember 13-i ülésére**

**Javaslat előadó-művészeti szervezetekkel megkötésre kerülő**

**fenntartói megállapodások jóváhagyására**

Az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény (a továbbiakban: Emtv.) 16. § (2) bekezdése értelmében a központi költségvetésből művészeti és működési támogatás önkormányzati fenntartású előadó-művészeti szervezet számára csak abban az esetben nyújtható, ha a szervezet a fenntartó önkormányzattal a támogatás folyósításakor hatályos, legalább 3 éves fenntartói megállapodást (a továbbiakban: Megállapodás) kötött. Megállapodás csak teljes naptári évre köthető.

Az előadó-művészeti szervezetek támogatásának részletes szabályairól szóló 428/2016. (XII.15.) Korm. rendelet (a továbbiakban: Rendelet) 11.§ (3) bekezdése értelmében a Megállapodást a tárgyévet megelőző év október 31. napjáig kell benyújtani a kijelölt szerv részére.

A Megállapodás egyéb tartalmára vonatkozóan a Rendelet 11.§ (1)-(2) bekezdései irányadóak, amelyek értelmében az előadó-művészeti szervezettől elvárt teljesítményt az adott területre jellemző mutatókkal, illetve megfelelő követelmény-leírással kell meghatározni, továbbá a Megállapodásban költségnemenként fel kell tüntetni a feladatteljesítéshez rendelt forrást, több forrás esetén azok egymáshoz viszonyított arányát.

Önkormányzatunk három nyilvántartásba vett (ebből kettő kiemelt: Mesebolt Bábszínház, valamint a Weöres Sándor Színház Nonprofit Kft., illetve egy nemzeti minősítésű: Savaria Szimfonikus Zenekar) előadó-művészeti szervezetet tart fenn.

Tekintettel a fent említettekre, továbbá arra, hogy a Közgyűlés a 387/2015. (X.22.) Kgy. számú határozatával jóváhagyott Megállapodások 2018. december 31. napjáig vannak érvényben, indokolt a nevezett három előadó-művészeti szervezettel ismételten Megállapodást kötni.

Figyelembe véve az Emtv. 16.§ (2) bekezdésének a fenntartói megállapodások időtartamára vonatkozó rendelkezését, továbbá a szóban forgó szervezetek kiegyensúlyozott működését, a Megállapodások időtartama - a korábbiaktól (három év) eltérően - öt évre (jelen esetben 2019. január 1. napjától 2023. december 31. napjáig) vonatkozik.

Az előterjesztés 1. számú melléklete a Weöres Sándor Színház Nonprofit Kft.-vel, a 2. számú melléklete a Mesebolt Bábszínházzal, a 3. számú melléklete a Savaria Szimfonikus Zenekarral megkötendő megállapodások tervezetét tartalmazza.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2018. szeptember „ ”**

**/: Dr. Puskás Tivadar :/**

**HATÁROZATI JAVASLAT**

**…../2018. (IX. 13.) Kgy. számú határozat**

1./ A Közgyűlés a „Javaslat előadó-művészeti szervezetekkel megkötésre kerülő fenntartói megállapodások jóváhagyására” c. előterjesztést megtárgyalta, és a fenntartói megállapodásokat az előterjesztés melléklete szerinti tartalommal (1. sz. melléklet: Weöres Sándor Színház Nonprofit Kft., 2. sz. melléklet: Mesebolt Bábszínház, 3. sz. melléklet: Savaria Szimfonikus Zenekar) jóváhagyja.

2./ A Közgyűlés felhatalmazza a polgármestert a fenntartói megállapodások aláírására, és felkéri az előadó-művészeti szervezet támogatásának részletes szabályairól szóló 428/2016. (XII.15.) Korm. rendelet 11.§ (3) bekezdésében meghatározott kijelölt szerv (Pest Megyei Kormányhivatal) részére történő benyújtására.

**Felelős: Dr. Puskás Tivadar polgármester**

**Koczka Tibor alpolgármester**

**/A végrehajtás előkészítéséért:**

**Dr. Bencsics Enikő, az Egészségügyi és Közszolgálati Osztály vezetője/**

**Határidő: azonnal (1. pont vonatkozásában)**

**2018. október 31. (2. pont vonatkozásában)**